[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.12.2010

COM(2010) 766 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την έναρξη διαβουλεύσεων με τη Δημοκρατία της Γουινέας-Μπισάου κατ’ εφαρμογήν του άρθρου 96 της αναθεωρηθείσας συμφωνίας του Κοτονού

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την έναρξη διαβουλεύσεων με τη Δημοκρατία της Γουινέας-Μπισάου κατ’ εφαρμογήν του άρθρου 96 της αναθεωρηθείσας συμφωνίας του Κοτονού

1. Ιστορικό

Από το 1975 που απέκτησε την ανεξαρτησία της, η Γουινέα-Μπισάου διατηρεί στενές σχέσεις με την Ευρωπαϊκή Ένωση, η οποία της έχει ήδη χορηγήσει ποσό που υπερβαίνει τα 500 εκατομμύρια ευρώ στο πλαίσιο της συνεργασίας αυτής. Ωστόσο, παραμένει ακόμη μια χώρα εύθραυστη λόγω των εθνοτικών εντάσεων, του δυσανάλογου μεγέθους του στρατού της – μη επαγγελματικού και ιδιαίτερα πολιτικοποιημένου – και της ενδημικής φτώχειας. Σε αυτό προστίθενται, κατά τα τελευταία χρόνια, οι διαφθοροποιές επιπτώσεις στα διάφορα κοινωνικά στρώματα (στρατό, πολιτικά κόμματα, κυβέρνηση, κ.λπ.) των εσόδων που προέρχονται από το λαθρεμπόριο ναρκωτικών, ενός εξίσου αποσταθεροποιητικού παράγοντα για τα γειτονικά κράτη, λόγω της διαπερατότητας των συνόρων που έχει προκληθεί από την ελεύθερη κυκλοφορία και την τεταμένη κατάσταση στον τομέα της ασφάλειας στην περιοχή Casamance και στη Γουινέα-Κόνακρυ.

Το πρώτο εξάμηνο του 2009, οι εντάσεις οξύνθηκαν στη χώρα όσον αφορά την πολιτική κατάσταση και την ασφάλεια, γεγονός που οδήγησε, τον Μάρτιο, στη δολοφονία του αρχηγού του επιτελείου ενόπλων δυνάμεων και του προέδρου της Δημοκρατίας, Joao Vieira. Το ίδιο έτος, στις αρχές του Ιουνίου, ο υπουργός εδαφικής διοίκησης και ένας πρώην υπουργός άμυνας δολοφονήθηκαν και διάφορες άλλες προσωπικότητες συνελήφθησαν. Όλες αυτές οι προσωπικότητες προσέκειντο στον πρόεδρο Vieira και ενέχονταν, σύμφωνα με τις αρχές, σε απόπειρα πραξικοπήματος.

Παρ’ όλα αυτά τα τραγικά γεγονότα, οι πρόωρες προεδρικές εκλογές που διοργανώθηκαν για τον διορισμό του διαδόχου του προέδρου Vieira διεξήχθησαν σε ήρεμο κλίμα. Ο δεύτερος γύρος που διοργανώθηκε στις 26 Ιουλίου οδήγησε στη νίκη του Malam Bacai Sanha (PAIGC) που συγκέντρωσε το 63,31% των ψήφων και ο οποίος, μαζί με τον Carlos Gomes ως πρωθυπουργό, ανέλαβε τα καθήκοντα του Προέδρου στις 8 Σεπτεμβρίου 2009 για πενταετή θητεία. Στον λόγο που εκφώνησε επί τη αναλήψει των καθηκόντων του, ο νέος πρόεδρος υπογράμμισε ότι, μεταξύ των προτεραιοτήτων του, περιλαμβάνονταν η εθνική συμφιλίωση, η καταπολέμηση της ατιμωρησίας και η μεταρρύθμιση του τομέα της ασφάλειας.

Έτσι, μερικές ημέρες αργότερα, ο αρχηγός του επιτελείου ναυτικού, ναύαρχος José Zamora Induta, γνωστός για το μεταρρυθμιστικό πνεύμα του, διορίστηκε αρχηγός του επιτελείου ενόπλων δυνάμεων. Στα τέλη του Οκτωβρίου, ο πρόεδρος προέβη σε ριζικό κυβερνητικό ανασχηματισμό, ο οποίος είχε επιπτώσεις στα περισσότερα χαρτοφυλάκια και έφερε νέα πρόσωπα στο προσκήνιο. Λίγο αργότερα, διορίστηκε νέος γενικός εισαγγελέας με εντολή να βελτιώσει τις επιδόσεις της εισαγγελίας, τόσο ως προς την πρόληψη και την καταπολέμηση του εγκλήματος όσο και ως προς την πρόοδο των επίσημων ερευνών για τον εντοπισμό των υπευθύνων για τις πολιτικές δολοφονίες που διαπράχθηκαν τον Μάρτιο και τον Ιούνιο του 2009.

Η νέα κυβέρνηση που ανέλαβε την εξουσία φαινόταν περισσότερο αποφασισμένη από τους προκατόχους της να αντιμετωπίσει τα προβλήματα που υπονομεύουν τη χώρα. Ωστόσο, ο συνεχιζόμενος έλεγχος της πολιτικής ζωής της χώρας από τους στρατιωτικούς εξακολούθησε να παραμένει σημαντικός παράγοντας ανησυχίας και αστάθειας.

Αυτήν ακριβώς την κατάσταση προσπάθησε να αντιμετωπίσει η ΕΕ με την παροχή συνεχώς αυξανόμενης στήριξης στη Γουινέα-Μπισάου για τη μεταρρύθμιση του τομέα της ασφάλειας (ΜΤΑ), η οποία είναι θεμελιώδης για την υπερίσχυση της πολιτικής έναντι της στρατιωτικής εξουσίας. Πέραν της χρηματοδότησης μέσω του ΕΤΑ, η ΕΕ υποστήριξε τις αρχές της χώρας στην εφαρμογή της ΜΤΑ με τη συγκρότηση αποστολής, από τον Μάιο του 2008, για την παροχή στήριξης στο πλαίσιο της Κοινής Πολιτικής Ασφάλειας και Άμυνας (ΚΠΑΑ), η οποία ανέλαβε να βοηθήσει τις αρχές, και συγκεκριμένα τον στρατό, την αστυνομία και την εισαγγελία, στην εθνική στρατηγική ΜΤΑ.

Παρά την πρόοδο που σημειώθηκε, οι φόβοι επιβεβαιώθηκαν την 1η Απριλίου 2010, όταν, υπό τις διαταγές του αναπληρωτή αρχηγού του επιτελείου ενόπλων δυνάμεων, στρατηγού Antonio Injai, μια ομάδα στρατιωτών ανταρτών συνέλαβε τον αρχηγό του επιτελείου Zamora (ο οποίος κρατείται ακόμη), καθώς και τον πρωθυπουργό, τον οποίον απείλησαν να σκοτώσουν πριν αφήσουν ελεύθερο μετά από μερικές ώρες κράτησης.

Μετά την ανταρσία, ο στρατηγός Injai επιβλήθηκε ως de facto αρχηγός του επιτελείου ενόπλων δυνάμεων πριν διοριστεί επίσημα, στις 25 Ιουνίου 2010, με διάταγμα του προέδρου, κατόπιν προτάσεως της κυβέρνησης, παρά τις προειδοποιήσεις της διεθνούς κοινότητας.

2. Αντιδράσεις της Ευρωπαϊκής Ένωσης

Με ανακοινωθέν της Ύπατης Εκπροσώπου (ΥΕ) που εκδόθηκε στις 2 Απριλίου, η ΕΕ καταδίκασε την ανταρσία της 1ης Απριλίου, την οποία χαρακτήρισε ως «ρήξη της ισχύουσας συνταγματικής τάξης» και κάλεσε τις αρχές της Γουινέας-Μπισάου να αποκαταστήσουν τη δημοκρατική τάξη. Παρόμοια ανακοινωθέντα εκδόθηκαν από την Αφρικανική Ένωση και την Εκτελεστική Γραμματεία της Οικονομικής Κοινότητας των Δυτικοαφρικανικών Κρατών (ECOWAS).

Στις 13 Απριλίου, η Επιτροπή Πολιτικής και Ασφαλείας (ΕΠΑ) του Συμβουλίου κατέληξε στο συμπέρασμα ότι απαιτείται περίοδος μελέτης σχετικά με τη μελλοντική δέσμευση της Ευρωπαϊκής Ένωσης στη Γουινέα-Μπισάου, καθώς και ότι είναι σημαντικό να παρασχεθεί στις πολιτικές αρχές η απαραίτητη στήριξη ούτως ώστε να μπορέσουν να αντιδράσουν σθεναρά στην κατάσταση αυτή.

Στις 14 Απριλίου, η ομάδα «Αφρική» του Συμβουλίου (COAFR) ζήτησε από τους αρχηγούς αποστολής της Ευρωπαϊκής Ένωσης στο Μπισάου να προβούν σε διάβημα στις αρχές της χώρας, καθώς και να αρχίσουν εντατικό πολιτικό διάλογο, με βάση το άρθρο 8 της συμφωνίας του Κοτονού, σχετικά με τα ακόλουθα σημεία: i) την άμεση αποφυλάκιση του αρχηγού του επιτελείου στρατού, καθώς και κάθε άλλου προσώπου που κρατείται από την 1η Απριλίου 2010· ii) τη νομική ευθύνη των προσώπων που ενέχονται στα επεισόδια της 1ης Απριλίου και τη λήψη πειθαρχικών κυρώσεων κατ’ αυτών· iii) την απαιτούμενη υπακοή και τον οφειλόμενο σεβασμό προς τις νόμιμες δημοκρατικές αρχές. Το διάβημα αυτό έγινε στις 19 Απριλίου 2010.

Στις 26 Απριλίου, η ομάδα «Αφρική» του Συμβουλίου εξέτασε την έκθεση των αρχηγών αποστολής της ΕΕ στο Μπισάου και σημείωσε τα εξής: i) η μεταρρύθμιση του τομέα της ασφάλειας (ΜΤΑ) έχει καθοριστική σημασία για τη δημοκρατία και τη σταθερότητα της χώρας· ii) οι μελλοντικές δεσμεύσεις της ΕΕ στη Γουινέα-Μπισάου θα εξαρτηθούν από τις προσεχείς πολιτικές εξελίξεις στη χώρα αυτή.

Στις 30 Απριλίου, η ΕΠΑ κάλεσε τον Γενικό Γραμματέα του Συμβουλίου και την Επιτροπή: i) να προτείνουν αμέσως σειρά βραχυπρόθεσμων μέτρων για τη βελτίωση της επιτόπιας κατάστασης· ii) να διεξαγάγουν έως το τέλος του Ιουνίου στρατηγική επανεξέταση της δέσμευσης της ΕΕ στη Γουινέα-Μπισάου με βάση όλα τα μέσα που διαθέτει η ΕΕ· η τελική απόφαση για τη δέσμευση της ΕΕ, ιδίως στο πλαίσιο της ΚΠΑΑ, επρόκειτο να ληφθεί τον Ιούλιο του 2010 με βάση τη στρατηγική αυτή επανεξέταση και τις μελλοντικές εξελίξεις στη Γουινέα-Μπισάου.

Στις 7 Μαΐου, το Συμβούλιο επαναβεβαίωσε ότι η δέσμευση ΚΠΑΑ για τη ΜΤΑ στη Γουινέα-Μπισάου μετά τις 30 Σεπτεμβρίου θα εξακολουθούσε να εξαρτάται: i) από την επάνοδο της συνταγματικής τάξης· ii) από την αποφυλάκιση του πρώην αρχηγού του επιτελείου ενόπλων δυνάμεων, Zamora Induta· iii) από τη δίωξη των προσώπων που ενέχονται στα γεγονότα της 1ης Απριλίου· iv) από τη θέσπιση νομοθετικής δέσμης για τη ΜΤΑ.

Τον Μάιο, πραγματοποιήθηκε κοινή αποστολή στη Γουινέα-Μπισάου (Επιτροπής, Συμβουλίου, Προεδρίας της COAFR) με βάση τα βραχυπρόθεσμα μέτρα που προτάθηκαν από τη Γενική Γραμματεία του Συμβουλίου και την Επιτροπή. Η αποστολή κατέληξε στο συμπέρασμα ότι οι αρχές της Γουινέας-Μπισάου, παρότι συμμερίζονται την ανάλυση της ΕΕ σχετικά με την ανταρσία, δεν ήταν σε θέση να ικανοποιήσουν το αίτημά της για αποκατάσταση της συνταγματικής τάξης.

Σε ανακοινωθέν της 5ης Ιουλίου 2010, η Ύπατη Εκπρόσωπος εξέφρασε τη δυσαρέσκειά της για τον διορισμό του στρατηγού Antonio Injai στη θέση του αρχηγού επιτελείου στρατού, δεδομένου ότι αυτός ήταν ο κύριος υπεύθυνος για την ανταρσία της 1ης Απριλίου. H YE εξέφρασε επίσης σοβαρές ανησυχίες για την παράνομη κράτηση του Zamora Induta και κάλεσε τις αρχές της Γουινέας-Μπισάου να προβούν στην αποφυλάκισή του. Στο ανακοινωθέν της, η ΥΕ δήλωσε ότι η κατάσταση στο Μπισάου μπορεί να συνιστά παραβίαση των δεσμεύσεων της Γουινέας Μπισάου έναντι των ανθρωπίνων δικαιωμάτων, της δημοκρατίας και του κράτους δικαίου, θεμελιωδών αρχών της συμφωνίας του Κοτονού, και ζήτησε να επανεξεταστεί η συνολική δέσμευση της Ευρωπαϊκής Ένωσης στη Γουινέα-Μπισάου. Παρόμοια καταδικαστικά ανακοινωθέντα εκδόθηκαν από την Αφρικανική Ένωση, τη ECOWAS και τις ΗΠΑ.

Στις 7 Ιουλίου, η ομάδα «Αφρική» του Συμβουλίου εξέτασε μια νέα έκθεση των αρχηγών της αποστολής της ΕΕ στο Μπισάου. Η COAFR i) δέχθηκε ευνοϊκά τις συστάσεις των αρχηγών αποστολής· ii) εξέφρασε τη δυσαρέσκειά της για τον διορισμού του στρατηγού Injai ως αρχηγού του επιτελείου στρατού και θεώρησε ότι ο διορισμός αυτός μπορεί να συνιστά παραβίαση των δημοκρατικών αρχών και του κράτους δικαίου, καθώς και των θεμελιωδών αρχών της συμφωνίας του Κοτονού· iii) κάλεσε τους αρχηγούς αποστολής να προτείνουν κατάλογο των μεμονωμένων προσώπων που είναι υπεύθυνα για τη χρόνια αστάθεια και/ή που ενέχονται σε παράνομες δραστηριότητες, οι οποίες ενδέχεται να επισύρουν την επιβολή συγκεκριμένων κυρώσεων από μέρους της ΕΕ· iv) δέχθηκε ευνοϊκά την ομόφωνη αντίδραση της διεθνούς κοινότητας και επιβεβαίωσε τη σημασία του στενού συντονισμού της αντίδρασής μας με την αντίδραση της υπόλοιπης διεθνούς κοινότητας, ιδίως της Αφρικανικής Ένωσης, της ECOWAS και των Ηνωμένων Εθνών.

Στις 9 Ιουλίου, η ΕΠΑ αποφάσισε: i) να κλείσει τη σημερινή αποστολή ΚΠΑΑ σχετικά με τη ΜΤΑ· ii) να καλέσει τη Γραμματεία του Συμβουλίου και την Επιτροπή να υποβάλουν προτάσεις για την ενίσχυση της παρουσίας της ΕΕ στη Γουινέα-Μπισάου με εμπειρογνώμονες στον τομέα της ΜΤΑ.

Τέλος, με επιστολή της 27ης Ιουλίου, η ΥΕ πληροφόρησε τον πρωθυπουργό για το οριστικό κλείσιμο της σημερινής αποστολής ΚΠΑΑ στις 30 Σεπτεμβρίου 2010, για τη μη ανάπτυξη νέας αποστολής λόγω του επικρατούντος πολιτικού κλίματος και για την ανάγκη επανεξέτασης της συνολικής δέσμευσης της ΕΕ στη Γουινέα-Μπισάου με βάση ενισχυμένο πολιτικό διάλογο μεταξύ των δύο μερών.

3. Πρόταση της Επιτροπής

Η Επιτροπή θεωρεί ότι η ανταρσία της 1ης Απριλίου 2010 και ο διορισμός ενός εκ των πρωτεργατών της ως αρχηγού του επιτελείου ενόπλων δυνάμεων άλλαξε άρδην το πολιτικό πλαίσιο και το πλαίσιο ασφάλειας στη Γουινέα-Μπισάου και ότι η ανταρσία αυτή αποτελεί αφ’ εαυτής παραβίαση των δεσμεύσεων της Γουινέας-Μπισάου έναντι των ανθρωπίνων δικαιωμάτων και του κράτους δικαίου, θεμελιωδών αρχών της συμφωνίας του Κοτονού.

Το άρθρο 96 παράγραφος 2 της συμφωνίας εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 και αναθεωρήθηκε στην Ουαγκαντούγκου στις 22 Ιουνίου 2010 παραπέμπει στις βασικές αρχές στις οποίες θεμελιώνεται η εταιρική σχέση, όπως καθορίζονται στο άρθρο 9. Οι αρχές της δημοκρατίας, του κράτους δικαίου και των ανθρωπίνων δικαιωμάτων εμπνέουν τις εσωτερικές και διεθνείς πολιτικές των συμβαλλόμενων μερών και συναποτελούν ουσιαστικά στοιχεία της συμφωνίας. Όσον αφορά τις αρχές αυτές και λαμβανομένων υπόψη των συνθηκών υπό τις οποίες έγινε η ανταρσία στη Γουινέα-Μπισάου την 1η Απριλίου 2010, η Επιτροπή διαπιστώνει ότι πρόκειται για ιδιαίτερα σοβαρή και κατάφωρη παραβίαση των εν λόγω θεμελιωδών αρχών και θεωρεί ότι πρόκειται για ιδιαίτερα επείγουσα κατάσταση, κατά την έννοια του άρθρου 96 παράγραφος 2 στοιχείο β) της ίδιας συμφωνίας. Ως εκ τούτου, κρίνει ότι είναι αναγκαίο να αρχίσουν διαβουλεύσεις με τις αρχές που κατέχουν την εξουσία στη Γουινέα-Μπισάου ώστε να εξεταστούν οι πιθανές λύσεις της τρέχουσας κρίσης για την αποκατάσταση της συνταγματικής τάξης. Οι διαβουλεύσεις αυτές θα διεξαχθούν σύμφωνα με το άρθρο 96 της αναθεωρηθείσας συμφωνίας του Κοτονού, και ο κύριος στόχος τους είναι να εξεταστεί από τις αρμόδιες αρχές σειρά δεσμεύσεων, και συγκεκριμένα:

- το τέλος της παράνομης κράτησης του υποναυάρχου Zamora Induta και των λοιπών προσώπων που συνελήφθησαν κατά τα γεγονότα της 1ης Απριλίου 2010·

- το άνοιγμα και το κλείσιμο ανεξάρτητων ερευνών για τα γεγονότα που σημειώθηκαν από την 1η Μαρτίου 2009 έως την 1η Απριλίου 2010·

- ο διορισμός επικεφαλής των ενόπλων δυνάμεων της Γουινέας-Μπισάου ακέραιων προσώπων που δεν ενεπλάκησαν στα βίαια επεισόδια ή σε αντισυνταγματική συμπεριφορά·

- η αποδοχή από τις αρχές κάθε αποστολής εμπειρογνωμόνων, καθώς και πολιτικών και στρατιωτικών μέσων που θα μπορούσαν να προτείνουν η ECOWAS/CPLP και/ή άλλοι εταίροι για να επιτηρηθεί και να υποστηριχθεί η μεταρρύθμιση του τομέα της ασφάλειας και να διασφαλιστεί η προστασία του πολιτικού προσωπικού·

- η έγκριση, η θέση σε ισχύ και η δημοσίευση της νομοθετικής δέσμης σχετικά με τη ΜΤΑ·

- η έγκριση από την κυβέρνηση επιχειρησιακού προγράμματος για την εφαρμογή της ΜΤΑ·

- οποιαδήποτε άλλη δέσμευση που μπορεί να βελτιώσει τη δημοκρατική διακυβέρνηση της χώρας και τη μεταρρύθμιση του τομέα της ασφάλειας.

Ένας τέτοιος διάλογος θα πρέπει να επιτρέψει στην αρχές της Γουινέας-Μπισάου να λάβουν τα μέτρα που απαιτούνται για να δοθεί τέλος στη σημερινή κρίση, και στην Ευρωπαϊκή Ένωση να κρίνει κατά πόσο θα μπορούσε, με βάση τον διάλογο αυτόν, να υποστηρίξει πρωτοβουλίες που συνάδουν με τις αρχές της συμφωνίας του Κοτονού.

Για τους λόγους αυτούς, η Επιτροπή προτείνει στο Συμβούλιο να καλέσει τη Δημοκρατία της Γουινέας-Μπισάου σε διαβουλεύσεις, κατ’ εφαρμογή του άρθρου 96 της αναθεωρηθείσας συμφωνίας του Κοτονού, σύμφωνα με το συνημμένο σχέδιο επιστολής.

Εν αναμονή της έκβασης των διαβουλεύσεων αυτών, η Επιτροπή θα λάβει συντηρητικά μέτρα όσον αφορά τις δράσεις συνεργασίας για την ανάπτυξη που διεξάγονται στη Γουινέα-Μπισάου, με εξαίρεση τις πληρωμές των ήδη υπό εκτέλεση συμβάσεων, των ανθρωπιστικών δράσεων ή των δράσεων που ωφελούν άμεσα τον πληθυσμό, τα έργα που έχουν περιφερειακό χαρακτήρα ή που συνδέονται με της καταπολέμηση του διακρατικού εγκλήματος, καθώς και προπαρασκευαστικές δραστηριότητες για την εφαρμογή μελλοντικών έργων, εφόσον τηρούνται οι ειδικές συνθήκες των διαφόρων μέσων και συμβάσεων χρηματοδότησης.

Σύμφωνα με πάγια πρακτική, και λαμβανομένων υπόψη των ιδιαίτερων συνθηκών της Γουινέας-Μπισάου, η Αφρικανική Ένωση, η ECOWAS και η CPLP (Κοινότητα Πορτογαλόφωνων Χωρών) θα κληθούν να παραστούν στις διαβουλεύσεις αυτές.

ΠΑΡΑΡΤΗΜΑ

Σχέδιο επιστολής

Κύριε Πρόεδρε της Δημοκρατίας,

Κύριε Πρωθυπουργέ,

Μετά την ανταρσία της 1ης Απριλίου 2010, η Ευρωπαϊκή Ένωση (ΕΕ) εξέφρασε επανειλημμένως την ανησυχία της για την καταπάτηση της δημοκρατικής τάξης από ανώτερους αξιωματικούς, καθώς και για την παραβίαση των ανθρωπίνων δικαιωμάτων στη Γουινέα-Μπισάου και κάλεσε τις αρχές σας να λάβουν μέτρα για την αποκατάσταση της συνταγματικής τάξης. Παρά το διάβημα της ΕΕ προς τις αρχές της χώρας σας, στις 19 Απριλίου 2010, και την κοινή αποστολή (Επιτροπής, Συμβουλίου, Ισπανίας) τον Μάιο του 2010, πολλά στοιχεία υποδηλώνουν, δυστυχώς, ότι η χώρα σας δεν προχωρεί προς την κατεύθυνση αυτή. Η κατάσταση αυτή, σε συνάρτηση με την αύξηση του λαθρεμπορίου ναρκωτικών, αποτελεί σοβαρή πηγή ανησυχίας για την ΕΕ.

Στο ανακοινωθέν που εξέδωσε στις 5 Ιουλίου 2010, η Ύπατη Εκπρόσωπος της ΕΕ για θέματα Εξωτερικής Πολιτικής και Πολιτικής Ασφάλειας και Αντιπρόεδρος της Επιτροπής, αντέδρασε σθεναρά στον διορισμό του στρατηγού Injai ως αρχηγού του επιτελείου στρατού, επαναλαμβάνοντας ότι ανησυχεί σοβαρά για την παράνομη κράτηση του υποναύαρχου Zamora Induta, και καλώντας τις αρχές σας να προβούν στην αποφυλάκισή του.

Στην επιστολή της 27ης Ιουλίου 2010, η Ύπατη Εκπρόσωπος/Αντιπρόεδρος σας πληροφόρησε ότι η σημερινή αποστολή της ΕΕ για τη στήριξη της μεταρρύθμισης του τομέα της ασφάλειας θα περατωθεί στις 30 Σεπτεμβρίου 2010, ότι είναι αδύνατο να αναπτυχθεί νέα αποστολή λόγω του επικρατούντος πολιτικού κλίματος στη χώρα σας και ότι είναι αναγκαίο να επανεξεταστεί η συνολική δέσμευση της ΕΕ στη Γουινέα Μπισάου με βάση ενισχυμένο πολιτικό διάλογο.

Επομένως, κατ’ εφαρμογή του άρθρου 96 παράγραφος 2 στοιχείο α) της αναθεωρηθείσας συμφωνίας του Κοτονού, δεδομένου ότι η κατάσταση αποτελεί σοβαρή και κατάφωρη παραβίαση των θεμελιωδών αρχών που αναφέρονται στο άρθρο 9 της ίδιας συμφωνίας, καλούμε τη χώρα σας, εξ ονόματος της Ευρωπαϊκής Ένωσης και των κρατών μελών της, σε σειρά διαβουλεύσεων για να εξετάσουμε, όπως προβλέπει η συμφωνία, την κατάσταση από κοινού, εις βάθος και με εποικοδομητικό τρόπο με σκοπό την εξεύρεση λύσης. Ο κύριος στόχος των διαβουλεύσεων αυτών είναι να συζητηθεί με τις αρμόδιες αρχές σειρά δεσμεύσεων όσον αφορά τον σεβασμό των ανθρωπίνων δικαιωμάτων και το κράτος δικαίου, και συγκεκριμένα:

- το τέλος της παράνομης κράτησης του υποναυάρχου Zamora Induta και των λοιπών προσώπων που συνελήφθησαν κατά τα γεγονότα της 1ης Απριλίου 2010·

- το άνοιγμα και το κλείσιμο ανεξάρτητων ερευνών για τα γεγονότα που σημειώθηκαν από την 1η Μαρτίου 2009 έως την 1η Απριλίου 2010·

- ο διορισμός επικεφαλής των ενόπλων δυνάμεων της Γουινέας-Μπισάου ακέραιων προσώπων που δεν ενεπλάκησαν σε αντισυνταγματική συμπεριφορά και στα βίαια επεισόδια·

- η αποδοχή από τις αρχές κάθε αποστολής πολιτικών και στρατιωτικών εμπειρογνωμόνων που θα μπορούσαν να προτείνουν η ECOWAS/CPLP και/ή άλλοι εταίροι για να επιτηρηθεί και να υποστηριχθεί η μεταρρύθμιση του τομέα της ασφάλειας, καθώς και να διασφαλιστεί η προστασία του πολιτικού προσωπικού·

- η έγκριση, η θέση σε ισχύ και η δημοσίευση της νομοθετικής δέσμης σχετικά με τη μεταρρύθμιση του τομέα της ασφάλειας·

- η έγκριση από την κυβέρνηση επιχειρησιακού προγράμματος για την εφαρμογή της μεταρρύθμισης του τομέα της ασφάλειας·

- οποιαδήποτε άλλη δέσμευση που μπορεί να βελτιώσει τη δημοκρατική διακυβέρνηση της χώρας και τη μεταρρύθμιση του τομέα της ασφάλειας.

Οι συζητήσεις αυτές θα πρέπει να επιτρέψουν στις αρχές της Γουινέας-Μπισάου να λάβουν τα κατάλληλα μέτρα για την αντιμετώπιση της σημερινής κατάστασης. Προτείνουμε να διεξαχθούν οι διαβουλεύσεις αυτές εντός 30 ημερών από την παραλαβή της παρούσας επιστολής στην έδρα του Συμβουλίου της Ευρωπαϊκής Ένωσης, στις Βρυξέλλες. Δεδομένου ότι, κατά τις διαβουλεύσεις αυτές, θα πρέπει να εξεταστούν διάφορα ζητήματα διακυβέρνησης, καθώς και νομοθετικά και δικαστικά θέματα, θα πρέπει να είναι παρόντα τα ανώτερα μέλη της κυβέρνησης της χώρας σας. Η Αφρικανική Ένωση, η ECOWAS και η CPLP θα κληθούν να παραστούν στις συζητήσεις.

Εν αναμονή της έκβασης των διαβουλεύσεων, η Επιτροπή θα λάβει συντηρητικά μέτρα όσον αφορά τις δράσεις συνεργασίας για την ανάπτυξη που διεξάγονται ήδη στη Γουινέα-Μπισάου, με εξαίρεση τις πληρωμές των ήδη υπό εκτέλεση συμβάσεων, των ανθρωπιστικών δράσεων ή των δράσεων άμεσης στήριξης του πληθυσμού, τα έργα που έχουν περιφερειακό χαρακτήρα ή που συνδέονται με την καταπολέμηση του διακρατικού εγκλήματος, καθώς και οι προπαρασκευαστικές δραστηριότητες για την εφαρμογή μελλοντικών έργων, εφόσον τηρούνται οι ειδικές συνθήκες των διαφόρων μέσων και συμβάσεων χρηματοδότησης.

Με τιμή,

Για την Επιτροπή, (Andris Piebalgs) | Για το Συμβούλιο, (Catherine Ashton) |

Κοιν.:

Πρέσβη της Δημοκρατίας της Γουινέας-ΜπισάουΠρόεδρο του Συμβουλίου των Υπουργών ΑΚΕ-ΕΕΠρόεδρο της Επιτροπής Πρέσβεων ΑΚΕΓενικό Γραμματέα της Ομάδας των κρατών ΑΚΕ